FI Euroopan unionin virallinen lehti C 35/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 35/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”BROVADA”

EY N:o: IT-PDO-0005-0783-14.07.2009

SMM ( ) SAN ( X )

1. Nimi:

”Brovada”

Nimitys ei ole maantieteellinen, vaan se liittyy paikalliseen murteeseen. Sitä käytetään perinteisesti 4 kohdassa tarkoitetulla maantieteellisellä alueella substantiivina, joka tarkoittaa kyseessä olevaa elintarviketta.

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan ja jalostettuina

3.2 Kuvaus 1 kohdassa nimetystä tuotteesta:

Suojattu alkuperänimitys ”Brovada” tarkoittaa tuotetta, joka saadaan jalostamalla valkoisen, juurenniskaltaan lilansävyisen nauriin (Brassica rapa L. var. rapa Hart) paikallisesta ekotyypistä ”rapa da brovada”; jalostaminen tapahtuu liottamalla ja käyttämällä viinin puristejäännöksessä.

Tuote saatetaan kulutukseen leikkeenä, ja sillä on seuraavat ominaisuudet:

— joustavan rapea, ei koskaan kova;

— kermanvalkoinen, vaaleanpunaiseen tai vaaleanpunertavaan vivahtava; väriskaala vaihtelee käytetyn viinin puristejäännöksen ominaisuuksien mukaan;

— leikekoko 3–7 mm;

— pH-arvo 3,4–3,8;

— haihtuva happoisuus enintään 5,5 mg/g etikkahappona ilmaistuna;

— hapan maku, jossa ei tunnu tuoreen kasviksen makua;

— voimakas viinin puristejätteen aromi.

3.3 Raaka-aineet (ainoastaan jalostetut tuotteet):

Brovada-nauris, valkoisen, juurenniskaltaan lilansävyisen nauriin (Brassica rapa L. var. rapa Hart) paikallinen ekotyyppi, joka on merkitty Friuli-Venezia Giulian autonomisen alueen alkuperäisten maa- ja metsätalouden geneettisten resurssien rekisteriin (Registro regionale per la tutela delle risorse genetiche autoctone di interesse agrario e forestale) ja jolla on sadonkorjuuvaiheessa oltava seuraavat ominaisuudet: — lieriön tai katkaistun kartion muotoinen juuri, joka on helppo raastaa leikkeeksi; — pituus vähintään 12 cm; — kiinteä ja mehukas valkoinen malto; — kuoresta enintään 2/3 kokonaispituudesta juurenniskasta mitattuna väriltään punainen tai lilansävyinen, loppuosa valkoinen; — juuren kokonaispituudesta vähintään 1/3 maan alla.

Viinin puristejäännöksellä on oltava seuraavat ominaisuudet: — peräisin yksinomaan 4 kohdassa määritellyllä tuotantoalueella kasvaneiden punaisten rypäleiden viiniyttämisestä; — vailla näkyvää hometta tai mätää; — kuivaa ja helposti murskautuvaa.

Vesi.

Valinnaiset raaka-aineet:

— tuore rypälemurska, joka on peräisin 4 kohdassa määritellyllä tuotantoalueella viljellyistä punaisista rypäleistä ja jota saa sekoittaa yksinomaan puristejäännökseen;

— punaviini, joka on saatu 4 kohdassa määritellyllä tuotantoalueella viljellyistä ja viiniytetyistä punaisista rypäleistä;

— punaviinietikka;

— karkea merisuola.

Säilöntä- ja väriaineiden käyttö on kielletty.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Nauriiden viljelyn ja Brovadan jalostuksen on tapahduttava yksilöidyllä alueella.

3.6 Viipalointia, raastamista, pakkaamista jne. koskevat erityiset säännöt:

Ennen kulutukseen saattamista Brovada on pakattava tuotantopaikalla, jotta tuote ja käymisen jälkeen raastamisen yhteydessä vapautuva neste voidaan suojata laadun heikkenemiseltä ja sen aiheuttamalta pääasiallisten kemiallisten ja aistinvaraisten ominaisuuksien muuttumiselta.

Brovada saatetaan kulutukseen seuraavanlaisissa ilmatiiviisti suljetuissa pakkauksissa:

— elintarvikemuovista valmistetut pussit, joiden vetoisuus on 500 g, 600 g, 700 g, 800 g, 900 g, 1 kg 1,1 kg, 1,2 kg, 1,3 kg, 1,4 kg tai 1,5 kg;

— elintarvikemuovista valmistetut rasiat, joiden vetoisuus on 100 g, 150 g, 200 g, 250 g , 300 g , 350 g, 400 g, 450 g, 500 g, 550 g, 600 g, 650 g, 700 g, 750 g, 800 g, 850 g, 900 g, 950 g, 1 kg, 1,05 kg, 1,1 kg, 1,15 kg, 1,2 kg, 1,25 kg, 1,3 kg, 1,35 kg, 1,4 kg, 1,45 kg, 1,5 kg, 3 kg tai 4 kg;

— elintarvikemuovista valmistetut sangot, joiden vetoisuus on 2,5 kg, 5 kg tai 10 kg;

— lasipurkit, joiden vetoisuus on 250 g, 400 g, 500 g, 600 g, 700 g, 800 g, 900 g, 1 kg, 1,1 kg, 1,2 kg, 1,3 kg, 1,4 kg tai 1,5 kg.

3.7 Merkintöjä koskevat erityiset säännöt:

Kussakin Brovadaa sisältävässä pakkauksessa on ehdottomasti oltava etiketti.

Etiketissä on oltava seuraavat tiedot ja merkinnät:

logo, teksti ”Denominazione di Origine Protetta” (suojattu alkuperänimitys), yhteisön tunnus, puristusjätteen tuotantovuosi ja valmistuserä.

Suojattua alkuperänimitystä ”Brovada” ei saa kääntää muille kielille.

Etikettiin ei saa lisätä mitään muita määritteitä, joista ei ole määrätty eritelmässä.

Nimiin, toiminimiin tai tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan.

Logo muodostuu kahdesta osasta, tyylitellystä naurista esittävästä kuvasta ja tekstistä ”Brovada”.

Kokonaisen nauriin kuva on piirretty käsin karhealle paperille. Se on noin 20 asteen kulmassa pystyakseliinsa nähden, ja osa naatista sijoittuu kokonaan suuraakkosin painetun ”Brovada”-tekstin B-kirjaimen alle. Edellä kuvatuista kahdesta osasta muodostuvan logon alapuolella on teksti ”Denominazione di Origine Protetta” (suojattu alkuperänimitys).

4. Maantieteellisen alueen tarkka rajaus:

SAN-tuotteen ”Brovada” tuotanto- ja pakkausalue käsittää Gorizian, Pordenonen ja Udinen maakunnissa sijaitsevien kuntien väestönlaskenta- ja hallintoalueet Friuli-Venezia Giulian autonomisella alueella; yli 1 200 metrin korkeudella merenpinnasta sijaitsevat alueet on kuitenkin rajattu tuotantoalueen ulkopuolelle.

5. Yhteys maantieteelliseen alueeseen:

5.1 Maantieteellisen alueen erityisyys:

Brovada-nauriin viljelyalueelle on ominaista lauhkea ilmasto. Lämpötila on kohtuullisen tasainen ja sademäärä riittävä. Heinä- ja marraskuun välisenä aikana sataa keskimäärin 500–700 mm. Vuoden kuumimpana aikana huhtikuusta syyskuuhun ukkosen esiintymistiheys on 0,5, toisin sanoen joka toinen päivä ukkostaa, erityisesti myöhäisiltapäivällä (35 %); aamupäivisin ukkosen esiintymistiheys on alhaisempi (15 %).

Kesälämpötila on 18,8–22,4 °C. Syksyn lämpötilanvaihtelut ovat ihanteelliset, ja vähimmäislämpötila tuotantoalueella on yleensä suhteellisen korkea (keskimäärin 8,2 °C).

Viljelymaa on irtonaista, rakenteeltaan vettä läpäisevää ja johtavaa ja sisältää siksi runsaasti happea. Viljelyalueet sijaitsevat alle 1 200 metrin korkeudessa merenpinnasta, sillä brovada-nauris, joka on kaksivuotinen laji, ei määritellyllä alueella menesty riittävästi kasvukauden aikana edellä mainittua rajaa korkeammalla sijaitsevissa olosuhteissa; sen juuret eivät pääse kehittymään kunnolla, ja sillä on vaikeuksia selviytyä talven yli tai joissakin tapauksissa myös tuottaa hedelmöittymiskykyisiä kukkia. Maaperän erityisominaisuudet sekä kasvukauden lauhkea lämpötila vaikuttavat suoraan nauriin kasvuun ja mahdollistavat laadullisesti ihanteellisen tuotannon. Ratkaiseva tekijä kaikissa Brovada-nauriin tuotantovaiheissa on tuottajien osaaminen ja kokemus. Jalostusvaiheen ensisijainen tekijä on ihmisen panos viinin puristusjätteen happamuuden lisäämisessä, sen oikean annostuksen arvioimisessa, käymissammioiden täyttämisessä kerroksittain sekä käymisprosessin kestoajan ja sen päättämisajankohdan määrittämisessä.

5.2 Tuotteen erityisyys:

Brovadan valmistus on Friuli-Venezia Giulian autonomisella alueella sijaitsevan määritellyn alueen yksinoikeus.

Brovadan suutuntuma on samalla kertaa rapea ja joustava, ei koskaan kova, ja sen maku on hapan ja aromi voimakas ja viinin puristusjätteelle tyypillinen. Väri on kermanvalkoinen, vaaleanpunaiseen tai vaaleanpunertavaan vivahtava valmistukseen käytetyn viinin puristejäännöksen ominaisuuksista riippuen.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu ja ominaisuudet (kun kyseessä on SAN) tai tuotteen erityislaatu, maine tai muut ominaisuudet (kun kyseessä SMM):

Brovadan ja sen maantieteellisen tuotantoalueen välinen yhteys perustuu nauriin paikallisen ekotyypin (rapa da brovada) viljelyyn ja alueelle tyypilliseen erityiseen jalostusmenetelmään. Ilmasto Brovadan tuotantoalueella, joka vastaa myös rapa da brovada -nauriin perinteistä viljelyaluetta, on erityisen lauhkea kylvämisen ja kasvin kehittymisen kannalta ratkaisevimpina ajankohtina. Kyseinen ekotyyppi on kehittynyt paikallisten toimijoiden toteuttaman pitkän valintaprosessin tuloksena. Maanperän ominaisuudet, viljelyalueiden pinnankorkeus ja kasvukauden leudot lämpötilat mahdollistavat rapa da brovada -nauriin tuotannon ja antavat tuotteelle sen ihanteelliset erityispiirteet, pehmeyden ja vailla kuitumaisuutta olevan rakenteen, jotka ovat tärkeitä edellytyksiä jatkojalostuksen kannalta.

Brovadan tuotantoon käytetyt viinin puristusjäte sekä mahdollisesti lisätyt rypäleet ja/tai viini ovat niin ikään seurausta punaisten rypälelajikkeiden ja maantieteellisen alueen välisestä vuorovaikutuksesta. Näiden tuotteiden luonnollinen mikrobikasvusto on tuotantoalueelle ominainen; se vaikuttaa merkittävästi puristejäännöksen ja nauriin käymisprosessiin ja on havaittavissa myös tuotteen aistinvaraisissa ominaisuuksissa.

Myös yksilöidyn alueen tuottajien osaaminen ja kokemus ovat ratkaisevia Brovadan eri jalostusvaiheiden kannalta.

Oikean käymisasteen varmistaminen pelkkien havaintojen ja kokemuksen perusteella on mitä ilmeisimmin sidoksissa kulttuuriin. Monet tekijät vaikuttavat happobakteereiden käynnistämän viinin puristejäännöksen ja maitohappobakteereiden käynnistämän nauriin happamoimisprosessin moitteettomaan onnistumiseen. Näiden tekijöiden tunteminen ja taito hyödyntää niitä siten, että tuloksena saadaan Brovada, jolla on määritellyt kemialliset ominaisuudet sekä ainutlaatuinen rakenne, maku ja aromi, ovat tuotantoalueen yksinomaista osaamista, mikä käy ilmi myös runsaasta todistusaineistosta.

Tuotteen esiintymisestä yksilöidyllä alueella on monia historiallisia viittauksia: 1500-luvun historioitsijan Jacopo Valvasone di Maniagon teos ”Cronaca inedita – Incursioni dei turchi in Friuli”, julkaistu Udinessa vuonna 1860, kust. Tombetti – Murero; professori Filippo Ren maatalouden vuosikirjassa ”Annali dell’Agricoltura del Regno d’Italia”, osa V, tammi-, helmi-, maaliskuu 1810, esittämä kuvaus tavoista valmistaa ja säilöä nauriita. Tunnetun maataloustieteilijän jo lähes 200 vuotta sitten kuvailema menetelmä on pääkohdiltaan sama, jota käytetään edelleen Brovadan valmistuksessa.

Brovada mainitaan useissa gastronomiaa ja kulttuuria käsittelevissä teoksissa, joista tärkeimmät ovat

— Ippolito Nievo (1831–1861): Confessioni di un italiano, 1867;

— Guido Piovene (1907–1974): Viaggio in Italia, 1957.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 3 päivänä huhtikuuta 2009Italian tasavallan virallisen lehden numerossa 78 ehdotuksen suojatun alkuperänimityksen ”Brovada” hyväksymiseksi.

Eritelmän täydellinen teksti on saatavissa joko seuraavan linkin kautta:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai

menemällä suoraan ministeriön etusivulle (http://www.politicheagricole.it) ja valitsemalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell UE [regolamento (CE) n. 510/2006]”.

(1) EUVL L 93, 31.3.2006, s. 12.